CELEX: 32016D1255
Language: sk
Date: 2016-07-29 00:00:00
Title: Vykonávacie rozhodnutie Komisie (EÚ) 2016/1255 z 29. júla 2016, ktorým sa menia vykonávacie rozhodnutia (EÚ) 2015/1500 a (EÚ) 2015/2055 o ochranných opatreniach a vakcinácii proti nodulárnej dermatitíde v Grécku [oznámené pod číslom C(2016) 5035] (Text s významom pre EHP)

30.7.2016   
            
            
               SK
            
            
               Úradný vestník Európskej únie
            
            
               L 205/20
            
         VYKONÁVACIE ROZHODNUTIE KOMISIE (EÚ) 2016/1255
   z 29. júla 2016,
   ktorým sa menia vykonávacie rozhodnutia (EÚ) 2015/1500 a (EÚ) 2015/2055 o ochranných opatreniach a vakcinácii proti nodulárnej dermatitíde v Grécku
   
      
         [oznámené pod číslom C(2016) 5035]
      
   
   (Iba grécke znenie je autentické)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
   so zreteľom na smernicu Rady 92/119/EHS zo 17. decembra 1992, ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (3), a najmä na jej článok 19 ods. 1 písm. a), ods. 3 písm. a) a ods. 6,
   so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (4), a najmä na jej článok 4 ods. 3,
   keďže:
   
               (1)
            
            
               V smernici 92/119/EHS sa stanovujú všeobecné kontrolné opatrenia, ktoré sa majú uplatňovať v prípade ohniska určitých chorôb zvierat vrátane nodulárnej dermatitídy. Tieto kontrolné opatrenia pozostávajú zo zriadenia ochranných pásem a pásem dohľadu okolo infikovaného chovu a stanovujú takisto núdzovú vakcináciu v prípade ohniska nodulárnej dermatitídy ako doplnok k ostatným kontrolným opatreniam.
            
         
               (2)
            
            
               Vo vykonávacom rozhodnutí Komisie (EÚ) 2015/1500 (5) sa stanovujú určité ochranné opatrenia na kontrolu zdravia zvierat v súvislosti s potvrdením nodulárnej dermatitídy v Grécku v roku 2015. Uvedené opatrenia zahŕňajú zriadenie restrikčného pásma, ktoré je opísané v prílohe k uvedenému vykonávaciemu rozhodnutiu a ktoré zahŕňa oblasť, kde bola potvrdená nodulárna dermatitída, a ochranné pásma a pásma dohľadu zriadené Gréckom v súlade so smernicou 92/119/EHS.
            
         
               (3)
            
            
               Vzhľadom na vývoj epidemiologickej situácie v Grécku Komisia prijala vykonávacie rozhodnutie Komisie (EÚ) 2015/2055 (6). V uvedenom vykonávacom rozhodnutí sa stanovuje, že Grécko môže uskutočniť núdzovú vakcináciu hovädzieho dobytka držaného v chovoch nachádzajúcich sa vo vakcinačnej zóne stanovenej v prílohe I k uvedenému vykonávaciemu rozhodnutiu. Vykonávacím rozhodnutím (EÚ) 2015/2055 sa takisto zmenili určité ustanovenia vykonávajúceho rozhodnutia (EÚ) 2015/1500 vrátane rozšírenia reštrikčného pásma stanoveného v jeho prílohe.
            
         
               (4)
            
            
               Vykonávacie rozhodnutia (EÚ) 2015/1500 a (EÚ) 2015/2055 boli následne zmenené vykonávacím rozhodnutím Komisie (EÚ) 2015/2311 (7) s cieľom rozšíriť reštrikčné pásmo uvedené v prílohe k vykonávaciemu rozhodnutiu (EÚ) 2015/1500, ako aj vakcinačnú zónu uvedenú v prílohe I k vykonávaciemu rozhodnutiu (EÚ) 2015/2055 po potvrdení výskytu ďalších ohnísk nodulárnej dermatitídy v regionálnej jednotke Chalkidiki a po prijatí oznámenia Grécka o úmysle vykonať proti nej vakcináciu v určitých regionálnych jednotkách.
            
         
               (5)
            
            
               Príloha k vykonávaciemu rozhodnutiu (EÚ) 2015/1500 a príloha II k vykonávaciemu rozhodnutiu (EÚ) 2015/2055 boli neskôr zmenené vykonávacím rozhodnutím Komisie (EÚ) 2016/1116 (8) s cieľom zohľadniť následný vývoj epidemiologickej situácie v Grécku a vakcinačné opatrenia prijaté týmto členským štátom.
            
         
               (6)
            
            
               Od 19. júla 2016 nahlásilo Grécko nové ohnisko nodulárnej dermatitídy v regionálnej jednotke Achaia – oblasti v gréckom vnútrozemí na Peloponézskom polostrove, v ktorej predtým neboli nahlásené ohniská nodulárnej dermatitídy. Táto oblasť sa nachádza viac ako 150 km južne od najbližšej regionálnej jednotky, na ktorú sa vzťahujú obmedzenia a vakcinačné opatrenia súvisiace s nodulárnou dermatitídou.
            
         
               (7)
            
            
               Vzhľadom na súčasnú epidemiologickú situáciu v Grécku a rýchlosť šírenia nodulárnej dermatitídy je potrebné rozšíriť reštrikčné pásmo stanovené v prílohe k vykonávaciemu rozhodnutiu (EÚ) 2015/1500, ako aj vakcinačnú zónu stanovenú v prílohe I k vykonávaciemu rozhodnutiu (EÚ) 2015/2055 tak, aby zahŕňali celé vnútrozemie Grécka. Vykonávacie rozhodnutia (EÚ) 2015/1500 a (EÚ) 2015/2055 by sa preto mali zodpovedajúcim spôsobom zmeniť.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Príloha k vykonávaciemu rozhodnutiu (EÚ) 2015/1500 sa nahrádza textom prílohy I k tomuto rozhodnutiu.
   Článok 2
   Príloha I k vykonávaciemu rozhodnutiu (EÚ) 2015/2055 sa nahrádza textom prílohy II k tomuto rozhodnutiu.
   Článok 3
   Toto rozhodnutie je určené Helénskej republike.
   
      V Bruseli 29. júla 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 395, 30.12.1989, s. 13.
   
      (2)  Ú. v. ES L 224, 18.8.1990, s. 29.
   
      (3)  Ú. v. ES L 62, 15.3.1993, s. 69.
   
      (4)  Ú. v. ES L 18, 23.1.2003, s. 11.
   
      (5)  Vykonávacie rozhodnutie Komisie (EÚ) 2015/1500 zo 7. septembra 2015 o určitých ochranných opatreniach proti nodulárnej dermatitíde v Grécku, ktorým sa zrušuje vykonávacie rozhodnutie (EÚ) 2015/1423 (Ú. v. EÚ L 234, 8.9.2015, s. 19).
   
      (6)  Vykonávacie rozhodnutie Komisie (EÚ) 2015/2055 z 10. novembra 2015, ktorým sa stanovujú podmienky na stanovenie programu núdzovej vakcinácie hovädzieho dobytka proti nodulárnej dermatitíde v Grécku a ktorým sa mení vykonávacie rozhodnutie (EÚ) 2015/1500 (Ú. v. EÚ L 300, 17.11.2015, s. 31).
   
      (7)  Vykonávacie rozhodnutie Komisie (EÚ) 2015/2311 z 9. decembra 2015, ktorým sa menia vykonávacie rozhodnutia (EÚ) 2015/1500 a (EÚ) 2015/2055 o ochranných opatreniach proti nodulárnej dermatitíde v Grécku (Ú. v. EÚ L 326, 11.12.2015, s. 65).
   
      (8)  Vykonávacie rozhodnutie Komisie (EÚ) 2016/1116 zo 7. júla 2016, ktorým sa menia vykonávacie rozhodnutia (EÚ) 2015/1500 a (EÚ) 2015/2055 o ochranných opatreniach a vakcinácii proti nodulárnej dermatitíde v Grécku (Ú. v. EÚ L 186, 9.7.2016, s. 24).
   
      PRÍLOHA I
      Príloha k vykonávaciemu rozhodnutiu (EÚ) 2015/1500 sa nahrádza takto:
      
         
            „PRÍLOHA
            
               Reštrikčné pásma podľa článku 2 písm. b)
            
            
                        A.
                     
                     
                        Tieto regióny v Grécku:
                        
                                    —
                                 
                                 
                                    región Atika
                                 
                              
                                    —
                                 
                                 
                                    región Stredné Grécko
                                 
                              
                                    —
                                 
                                 
                                    región Stredná Macedónia
                                 
                              
                                    —
                                 
                                 
                                    región Východná Macedónia a Trácia
                                 
                              
                                    —
                                 
                                 
                                    región Epirus
                                 
                              
                                    —
                                 
                                 
                                    región Peloponéz
                                 
                              
                                    —
                                 
                                 
                                    región Tesália
                                 
                              
                                    —
                                 
                                 
                                    región Západné Grécko
                                 
                              
                                    —
                                 
                                 
                                    región Západná Macedónia.
                                 
                              
                  
                        B.
                     
                     
                        Tieto regionálne jednotky v Grécku:
                        
                                    —
                                 
                                 
                                    regionálna jednotka Limnos.“
                                 
                              
                  
      
   
   
      PRÍLOHA II
      Príloha I k vykonávaciemu rozhodnutiu (EÚ) 2015/2055 sa nahrádza takto:
      
         
            „PRÍLOHA I
            
                        A.
                     
                     
                        Tieto regióny v Grécku:
                        
                                    —
                                 
                                 
                                    región Atika
                                 
                              
                                    —
                                 
                                 
                                    región Stredné Grécko
                                 
                              
                                    —
                                 
                                 
                                    región Stredná Macedónia
                                 
                              
                                    —
                                 
                                 
                                    región Východná Macedónia a Trácia
                                 
                              
                                    —
                                 
                                 
                                    región Epirus
                                 
                              
                                    —
                                 
                                 
                                    región Peloponéz
                                 
                              
                                    —
                                 
                                 
                                    región Tesália
                                 
                              
                                    —
                                 
                                 
                                    región Západné Grécko
                                 
                              
                                    —
                                 
                                 
                                    región Západná Macedónia.
                                 
                              
                  
                        B.
                     
                     
                        Tieto regionálne jednotky v Grécku:
                        
                                    —
                                 
                                 
                                    regionálna jednotka Limnos.“